L'Agència Catalana de Cooperació al Desenvolupament treballa per a l'eradicació d'aquesta pràctica masclista des d'un enfocament de gènere i basat en drets humans.
Avui 6 de febrer és el Dia Mundial de Tolerància Zero amb la Mutilació Genital Femenina.
El Govern treballa per a prevenir la MGF a Catalunya a través del protocol d'actuacions per a prevenir la mutilació genital femenina i taules locals de prevenció, amb l'objectiu que les famílies procedents dels països amb incidència d'aquesta pràctica l'abandonin.
Paral·lelament, a través de l'Agència Catalana de Cooperació al Desenvolupament la Generalitat de Catalunya porta a terme diverses iniciatives de cooperació als països del sud global.
Experiències en MGF des de la cooperació
La cooperació catalana treballa la MGF posant l'èmfasi en les causes, des de la denúncia del sistema patriarcal que genera desigualtats de gènere i violències masclistes.
Incorpora una mirada interseccional dels drets humans de les dones, en particular el dret a una vida lliure de violències, els drets sexuals i reproductius i el dret al propi cos, posant com a prioritat l'apoderament de les dones i les nenes a tots els nivells.
En l'abordatge de la MGF, s'inclouen tots els elements que hi incideixen: salut, religió, origen ètnic i cultura, entre d'altres.
Una altra línia de treball important és la incidència política -en governs i institucions- sobre la obligatorietat de garantir els drets de les dones i d'eradicar totes les violències masclistes, inclosa la MGF.
Amb aquest enfocament prenen un protagonisme especial les pròpies comunitats, i per això es fomenta en l'entorn més proper la presa de consciència sobre les causes i els efectes de la MGF així com els drets de les dones.
Bona part de les iniciatives de cooperació sobre MGF es porten a terme al Senegal i Gàmbia a través d'iniciatives a múltiples nivells.
L'Associació de Juristes Senegaleses i l'entitat catalana Cooperacció, per exemple, porten a terme un projecte finançat per l'ACCD per a l'apoderament de les dones, amb un consultori a Kolda que ofereix informació jurídica, social i sanitària sobre la llei de la MGF i els drets de les dones.
Es treballa també per la presa de consciència a través de formats comunitaris com el teatre i la ràdio, i s'ha impulsat la creació de plataformes de dones contra les violències de gènere a Kolda i Tambacounda.
Amb l'Agència de Desenvolupament Regional de Kolda i l'entitat catalana Xarxa de Consum Solidari s'aposta per l'enfortiment de plataformes de dones regionals i rurals, l'apoderament polític, econòmic i social de les dones i les campanyes de sensibilització sobre violències masclistes a ràdios comunitàries i tallers participatius.
També s'està duent a terme una investigació qualitativa comunitària sobre les causes, tipologies i àmbits de les violències masclistes a la regió de Kolda.
Amb la fundació Wassu l'ACCD fa possible una investigació antropològica a la Casamance (Gàmbia) sobre la MGF, i l'adaptació de material didàctic sobre la aquesta pràctica en el context de la Casamance.
Alhora el projecte impulsa la formació en les causes i conseqüències de la MGF en els programes de formació de titulacions universitàries de salut, amb un mòdul específic sobre aquesta qüestió.
Altres experiències des de la cooperació passen també pels intercanvis entre administracions i els actes públics d'incidència.
És el cas del suport als Fòrums Internacionals sobre MGF a Barcelona (novembre del 2018) i Brufut (Gàmbia, febrer del 2019) a càrrec de la fundació Wassu, i l'intercanvi d'una delegació institucional i de la societat civil del Senegal amb la Secretaria d'Igualtat, Migracions i Ciutadania de la Generalitat de Catalunya, el novembre de 2018, entre d'altres.
La mutilació genital femenina és el nom genèric donat a aquelles pràctiques que impliquen l'extirpació total o parcial dels genitals externs femenins o altres agressions als òrgans genitals de les dones per raons culturals, religioses o d'altres amb finalitat no terapèutica.
La mutilació genital femenina es practica a vint-i-sis països africans i en alguns d'Àsia i Amèrica.